钦定古今图书集成/明伦汇编/官常典/第344卷 > 曹修古
## 钦定古今图书集成/明伦汇编/官常典/第344卷 > 曹修古

按《宋史》本传：“修古，字述之，建州建安人。进士起家，累
迁秘书丞，同判饶州。宋绶荐其才，召还，以太常博士
为监察御史，上四事，曰行法令，审故事，惜材力，辨忠
邪，辞甚切至。”又奏：“唐贞观中，尝下诏，令致仕官班本
品见任之上，欲其知耻而勇退也。比有年馀八十，尚
任班行，心力既衰，官事何补。请下有司，敕文武官年”
及七十，上书自言，特与迁官致仕，仍从贞观旧制，即
宿德勋贤，自如故事。因著为令。修古尝偕三院御史
十二人，晨朝将至朝堂，黄门二人行马不避，呵者止
之，反为所詈。修古奏：“前史称御史台尊则天子尊。故
事，三院同行，与知杂事同。今黄门侮慢若此，请付所
司劾治。”帝闻，立命笞之。晏殊以笏击人折齿。修古奏：
“殊身任辅弼，百僚所法，而忿躁亡大臣体。古者三公
不按吏，先朝陈恕于中书榜人，即时罢黜。请正典刑，
以允公议。”司天监主簿苗舜臣等尝言土宿留参，太
白昼见，诏日官同考定。及奏，以谓土宿留参，顺不相
犯，太白昼见，日未过午。舜臣等坐妄言灾变被罚。修
古奏言：“日官所定，希旨悦上，未足为信。今罚舜臣等，
其事甚小，然恐人人自此畏避，佞媚取容以灾为祸，
天变不告，所损至大。”禁中以翡翠羽为服玩，诏市于
南越。修古以谓重伤物命，且真宗时尝禁采狨毛，故
事未远，命罢之。时颇崇建塔庙，议营金阁，费不可胜
计，修古极陈其不可。久之，出知歙州，徙南剑州，复为
开封府判官，历殿中待御史，擢尚书刑部员外郎、知
杂司事，权同判吏部流内铨。未逾月，会太后兄子刘
从德死，录其姻戚至于厮役几八十人，龙图阁直学
士马季良、集贤校理钱暧皆缘遗奏超授官秩。修古
与杨偕、郭劝、段少连交章论列，太后怒，下其章中书。
大臣请黜修古知衢州，馀以次贬。太后以为责轻，命
皆削一官，以修古为工部员外郎、同判杭州。未行，改
知兴化军。会赦，复官，卒。修古立朝慷慨有风节。当太
后临朝，权幸用事，人人顾望畏忌，而修古遇事辄言，
无所回挠。既没，人多惜之。家贫不能归葬，宾佐赙钱
五十万，季女泣白其母曰：“奈何以是累吾先人也？”卒
拒不纳。太后崩，帝思修古忠，特赠右谏议大夫，赐其
家钱二十万，录其婿刘勋为试将作监主簿。修古无
子，以兄子觐为后。觐知封州，侬知高乱，死之。见《忠义
传》。弟修睦，性廉介自立，与修古同时举进士，有声乡
里。累官尚书都官员外郎、知邵武军。御史中丞杜衍
荐以为侍御史。岁馀，改司封员外郎，出知寿州，徙泉
州。坐失举夺一官，罢去。后以知吉州不行，上书请老，
不听。分司南京。未几，致仕，年五十一。章得象表其高，
诏还所夺官，卒。曹氏自“修古以直谅闻，其女子亦能
不累于利，至觐又能死其官，而修睦亦恬于仕进，不
待老而归。世以是贤之。”